Malema gewaarsku: ‘Die Boeremag se lot wag op jou’Julius Malema. Foto: Werner Beukes / SAPA Mthembu het tydens die presidensie se begrotingsrededebat Malema se optrede vergelyk met dié van die Boeremag nadat Malema tydens ŉ onlangse televisieonderhoud gesê het dat sy party bereid is om die regering “deur die loop van ŉ geweer” te verwyder. Baie van die Boeremagleiers is agter tralies nadat hulle in 2002 onder meer bomme in Soweto geplant het en in 2013 skuldig bevind is. “Ons wil ŉ streng waarskuwing uitreik aan mense wat dink hulle kan met ons demokratiese stelsel en hardgewonne vrede en stabiliteit mors. Ons wil ook ŉ streng waarskuwing uitreik aan mense wat dink hulle kan die regering saboteer en ŉ burgeroorlog aanhits – hulle sal dieselfde lot as die Boeremag teëkom en die tronk sal hul huis wees,” het Mthembu gesê. “Agbare Malema, wanneer dit gebeur, moenie sê ons het jou nie gewaarsku nie. Die keuse is joune.” Mthembu het daarna sy woordaanval na die DA-leier Mmusi Maimane verskuif en hom daarvan beskuldig dat hy aan die hoof staan van ŉ party vol “self-erkende rassiste”. “Ek dink agbare Maimane word deur hierdie verkrampte party gebruik wie se lede steeds hunker na die dae van PW Botha en wat swart mense ape noem. Maimane word gebruik as aas om swart stemme te lok,” het hy gesê. Mthembu het direk na Zuma gepraat wat uiteindelik sy toespraak gelewer het nadat die verrigtinge chaoties afgeskop het. Zuma het gehou by sy toespraak deur die regering se prestasies en prioriteite vir die volgende paar jaar te lys en nie aandag gegee aan opposisiepartye se versoek om te reageer op die konstitusionele hof se uitspraak oor die Nkandla-sage of die Noord-Gautengse hooggeregshof se uitspraak oor die omstrede spioenasiebande verlede week nie. Die begrotingsrede is oorskadu deur LP’s van die opposisiepartye wat voortdurend die president beledigings toegesnou het oor hierdie twee hofuitsprake. EFF-LP’s is later fisiek uit die parlement verwyder voordat Zuma sy plek op die podium ingeneem het.